b'\n_START_ARTICLE_\nArja Sipola\n_START_PARAGRAPH_\nArja Helena Sipola (s. 1956 Alatornio) on ensimm\xc3\xa4inen Sein\xc3\xa4joen Tangomarkkinoilla vuonna 1987 valittu Suomen tangokuningatar\n_START_SECTION_\nTausta\n_START_PARAGRAPH_\nArja Sipola (o.s. Korkeamaa) syntyi Arpelan kyl\xc3\xa4ss\xc3\xa4 silloisessa Alatornion kunnassa kahdeksanlapsiseen perheeseen. H\xc3\xa4n harrasti lapsena urheilua ja laulua. Oppivelvollisuuden j\xc3\xa4lkeen h\xc3\xa4n teki erilaisia t\xc3\xb6it\xc3\xa4 sek\xc3\xa4 suoritti elintarvikemyyj\xc3\xa4n koulutuksen._NEWLINE_Sipola on opiskellut L\xc3\xa4nsipohjan musiikkiopistossa useammankin instrumentin soittoa 1970-luvulla ja ty\xc3\xb6skenteli ennen tangokuningatar-kilpailua tanssimuusikkona yli kymmenen vuotta ensin oman orkesterinsa kanssa ja my\xc3\xb6hemmin vapaana taiteilijana. H\xc3\xa4n opiskeli laulua useiden vuosien ajan l\xc3\xa4hinn\xc3\xa4 Pohjois-Suomessa tekemiens\xc3\xa4 keikkojen ohessa. Sipola pit\xc3\xa4\xc3\xa4 esikuvinaan Laila Kinnusta, Helena Siltalaa, Tamara Lundia sek\xc3\xa4 Taisto Tammea.\n_START_SECTION_\nTangokuningatar\n_START_PARAGRAPH_\nSipola l\xc3\xa4hti Tangomarkkinoiden ensimm\xc3\xa4iseen tangokuningatarkilpailuun vuonna 1987 Aarne-puolisonsa kannustamana oltuaan sit\xc3\xa4 ennen koti\xc3\xa4itin\xc3\xa4 ja pidetty\xc3\xa4\xc3\xa4n yli kolmen vuoden keikkatauon. H\xc3\xa4n kertoi urheilutaustastaan olleen suurta hy\xc3\xb6ty\xc3\xa4 kilpailukeskittymisess\xc3\xa4. H\xc3\xa4n sai finaalissa kaikilta tuomareilta t\xc3\xa4ydet pisteet finaalikappaleistaan Vaaralliset huulet, Y\xc3\xb6 saaristossa ja Kultaiset korvarenkaat. Viimeksi mainitusta laulusta tuli h\xc3\xa4nen "tavaramerkkins\xc3\xa4". Sipola voitti kilpailun samaan aikaan kolmantena miehen\xc3\xa4 tangokuninkaaksi valitun Harri Lahden kanssa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSipola on kuvaillut joutuneensa lapsuudessaan sek\xc3\xa4 koulutoveriensa ett\xc3\xa4 opettajien silm\xc3\xa4tikuksi ja kiusatuksi sairastamansa epilepsian vuoksi. H\xc3\xa4n solmi kihlautui asentaja-hitsaaja Aarne Sipolan kanssa vuonna vuonna 1977 ja avioitui vuotta my\xc3\xb6hemmin. Pariskunnalla on kaksi lasta, vuosina 1980 ja 1984 syntyneet tyt\xc3\xa4r ja poika. H\xc3\xa4n on tietoisesti varjellut yksityisel\xc3\xa4m\xc3\xa4\xc3\xa4ns\xc3\xa4 julkisuudelta. Uran hidasteita ovat olleet sairastelu, levytysten puute ja laulajan pitk\xc3\xa4n aikaa keikkakuvioista poissa pit\xc3\xa4neet tapaturmat. Sipola itse on kuvannut tasapainoisen yksityisel\xc3\xa4m\xc3\xa4ns\xc3\xa4 auttaneen h\xc3\xa4nt\xc3\xa4 jatkamaan uraansa vastoink\xc3\xa4ymisist\xc3\xa4 huolimatta. Perheen koti on ollut Limingassa. Liitto p\xc3\xa4\xc3\xa4ttyi eroon 2000-luvun ensimm\xc3\xa4isen vuosikymmenen lopulla.\n_START_SECTION_\nDiskografia\n_START_PARAGRAPH_\nSipolalta on julkaistu yksi sooloalbumi Juhlalevy (2005 MTG) Finlandersin kanssa ja singlelevytyksi\xc3\xa4, mink\xc3\xa4 lis\xc3\xa4ksi h\xc3\xa4nen levytyksi\xc3\xa4\xc3\xa4n on mukana iskelm\xc3\xa4kokoelmilla.'